Vyf brandbestryders vas na Princess Crossing-brandVyf brandbestryders is Dinsdag in hegtenis geneem na hulle vermoedelik goedere gesteel het ná hulle Maandag ŉ brand by die Princess Crossing-winkelsentrum in Roodepoort, Johannesburg, geblus het. Voorraad van ongeveer R30 miljoen is in die Dis-Chem-apteek vernietig nadat die brand Maandagoggend daar uitgebreek het. Die apteek is een van ses winkels by die winkelsentrum wat in ligte laaie gestaan het. Dit is nog nie bekend of die brand by die Dis-Chem of by The Hub op die boonste vlak ontstaan het nie. Tshisikou Ndou, ŉ Gautengse polisiewoordvoerder, het aan EWN gesê die goedere is glo van een van die winkels gebuit na die brand geblus is. “Die brandbestryders is deursoek en daar is onder andere parfuum en haarknippers ter waarde van R10 000 in hul besit gekry,” het Ndou gesê. Die betrokke beamptes moet binnekort in die hof verskyn.